
Návrh uznesenia

Mestské zastupiteľstvo mesta Trnava po prerokovaní:

1. Schvaľuje
Program rozvoja mesta Trnavy 2035
Dôvodová správa
Program rozvoja mesta Trnavy 2035 spoločne s Územným plánom mesta Trnava sú kľúčovými strategickými dokumentmi miestnej samosprávy a definujú strategický a územný rámec pre súčasný a budúci rozvoj mesta. Program rozvoja mesta Trnavy 2035 ako Program hospodárskeho rozvoja a sociálneho rozvoja na roky 2026 až 2035 s výhľadom do roku 2040 (ďalej len „PRM“, „PRM Trnava 2035“) ako strednodobý strategický dokument stanovuje základnú stratégiu rozvoja s dôrazom na zabezpečenie vyváženého a udržateľného rozvoja územia mesta rešpektujúceho potreby obyvateľov a sociálno-ekonomických partnerov. PRM zavádza nové mechanizmy integrovaného plánovania s cieľom flexibilnej priorizácie, koncentrácie, prepájania a využívania disponibilných zdrojov verejnej správy a sociálno-ekonomických partnerov mesta. Identifikuje strategické oblasti rozvoja mesta s pozitívnym dopadom na zvyšovanie konkurencieschopnosti a prosperity územia, zabezpečenia jeho odolnosti, kvality verejných služieb a dobrého spravovania. 

Aktuálne zmeny v národnej a európskej legislatíve, zmeny v mechanizmoch financovania a spravovania, podmienkach a výške financovania správy a rozvoja mesta z verejných zdrojov a nové medzinárodné, národné a regionálne strategické rozvojové priority vytvárajú potrebu zvyšovania odolnosti a pripravenosti územnej samosprávy, aby dokázala pružne reagovať na dopady komplexných aktuálnych a vznikajúcich celospoločenských a miestnych výziev. 

Program rozvoja mesta Trnavy 2035 má povahu nového dokumentu v zmysle § 8 zákona č. 539/2008 Z. z. o podpore regionálneho rozvoja v znení neskorších predpisov („program hospodárskeho rozvoja a sociálneho rozvoja, resp. program rozvoja obce“). Dokument je vypracovaný v súlade s cieľmi a prioritami schválenými v národných a európskych strategických dokumentoch, pričom zohľadňuje ciele a priority PHRSR TTSK na roky 2023 – 2030, je vypracovaný v súlade so záväznou časťou platnej územnoplánovacej dokumentácie mesta Trnavy (posledná aktualizácia začiatkom roka 2025) a Integrovanou územnou stratégiou mestskej funkčnej oblasti jadrového mesta Trnava na obdobie 2022-2027. PRM vytvára priestor pre integráciu všetkých existujúcich a budúcich tematických politík a súvisiacich dokumentov Mesta Trnavy pre jednotlivé oblasti rozvoja, smerujúc k vyváženému a udržateľnému rozvoju územia mesta. 

Program rozvoja mesta Trnavy 2035 vychádza z dosiahnutých výsledkov predchádzajúceho obdobia a z koncentrovaného úsilia mesta Trnavy v štyroch prioritných oblastiach rozvoja:

Prioritná oblasť A: Ľudské zdroje a podnikateľské prostredie – PRIORITA: INOVATÍVNA TRNAVA 

Prioritná oblasť B: Doprava a technická infraštruktúra – PRIORITA: PREPOJENÁ TRNAVA

Prioritná oblasť C: Mestské životné prostredie – PRIORITA: EKOLOGICKÁ TRNAVA

Prioritná oblasť D: Komunikácia, verejné služby a občan – Priorita: TRNAVA BLIŽŠIE K OBČANOM 

Kľúčové zmeny v strategickom plánovaní rozvoja mesta

Samospráva Mesta Trnavy reaguje na dynamický vývoj a celospoločenské zmeny. Pristupuje ku transformácii doterajšieho systému strategického plánovania, kde prostredníctvom nového strategického programu (PRM) vytvára predpoklady a rámec pre integráciu strategického, územného a finančného plánovania a účinnejšie zapájanie sociálno-ekonomických partnerov z verejnej správy, z podnikateľského a akademického sektora, neziskového sektora i samotných občanov do správy a rozvoja mesta. 

Súčasťou zmien v strategickom plánovaní rozvoja mesta je aj priemet medzinárodných strategických dokumentov a metodík relevantných pre mestský (urbánny) rozvoj a uplatňovanie zásad politiky súdržnosti Európskej únie akými sú napríklad viacúrovňové riadenie, subsidiarita (prístup zdola), partnerstvo, integrovaný prístup, miestne orientovaný prístup. 

Integrovaný prístup

Hlavnou zmenou v porovnaní s doterajším prístupom je vytvorenie systému uplatňovania integrovaného prístupu v strategickom, územnom a finančnom plánovaní, spočívajúceho v prepojení a štandardizácii existujúcich rôznych tematických strategických dokumentov a procesov. PRM napríklad navrhuje doplnenie systému strategického plánovania o nové tematické strategické dokumenty pre rozvojové oblasti, ktoré doteraz neboli vôbec alebo boli len čiastočne pokryté. Cieľom je vytvoriť jednotný, integrovaný, komplexný, vyvážený, flexibilný, transparentný a funkčný systém plánovania, vykonávania a hodnotenia rozvojových politík využívajúci dáta vrátane príslušných kapacít ako jeden z predpokladov úspešnej výsledkovo orientovanej rozvojovej stratégie mesta.

Príloha:   
· Program rozvoja mesta Trnavy 2035 – DOKUMENT (kompletné znenie) – vzhľadom na rozsah dokumentu je táto príloha predkladaná iba v elektronickej forme
